Vier vas ná moord op Vrystaatse polisielidArgieffoto van ‘n gedenkdiens vir polisielede wat dood is. (Foto: GCIS) Vier mans is in hegtenis geneem vir die moord op ŉ Vrystaatse polisielid vroeër vandeesmaand. Sers. Koos Mokoena, verbonde aan die Vrystaatse provinsiale veiligheidsintelligensie-eenheid, is vermoedelik op 2 Augustus in Phuthaditjhaba ontvoer en van sy staatsvoertuig en ander elektroniese toerusting beroof. ŉ Gesamentlike operasie tussen die Valke se eenheid vir ernstige georganiseerde misdaad, misdaadintelligensie, asook die taktiese reaksie-eenheid, het die afgelope naweek tot ŉ deurbraak gelei. “Op 8 Augustus is inligting opgevolg en die liggaam van sers. Mokoena, asook dié van ŉ burgerlike persoon, is naby die Basotho-kulturele dorpie in Phuthaditjhaba gevind. Die sersant se staatsvoertuig is verlate in nabygeleë Lesotho gevind,” het ao. Lynda Steyn, woordvoerder van die Valke in die Vrystaat, gesê. Die ander persoon se naam is nie bekend gemaak nie. “Die vier verdagtes, Setoro Koenehelo (33), Rasunyane Pule Enoch (27), Ralejoe Patrick Tumelo (27) en Teboho Mokoena (24), het Maandag in die Phuthaditjhaba-landdroshof verskyn. “Die saak teen hulle uitgestel tot volgende week,” het Steyn gesê.